  Виталий Пронин Кылем арня пумын Ижысь пӧртэм интыосын ортчиз шаерысьтымы школаын дышетскись пиналъёслэн спортъя 21-тӥ гужем фестивальзы. Вожвылъяськонэ люкаськылӥзы городъёсысь но ёросъёсысь 34 командаос. 1 сюрс 200 пала пиналъёс медальёс понна нюръяськизы. 2 ар талэсь азьло ик тодмо ни вал, ӵошатскон Ижевскын ортчоз шуыса. Соин но, дыр, пиналъёс та нуналэз чидатэк витизы. Ужрадлы кутскон сётӥзы «Динамо» стадионын. Фестивалез сӥё-дано усьтонэ пыриськизы Правительстволэн Тӧроезлэн воштӥсез Анастасия Муталенко, Ижевск городлэн йырыз Олег Бекмеметьев но мукет кивалтӥсьёс. Ужрад кутскиз пинал спортсменъёслэн парадзы бордысен. Котькуд команда чебер пӧрмытскемын вал, чемпионъёссэс нимаз тодматӥзы. Пусйыны кулэ, фестивале шедё тужгес кужмоосыз, ас зонаосазы вормисе потэмъёс. — Берло дыре Удмуртиын бадӟым саклык висъяське спортэз азинтонлы вань луонлыкъёс кылдытӥсько, спортэн эшъяськыны мылкыд карисьёслэн лыдзы мед йылоз шуыса. Ӵошатсконъёсын гинэ выль чемпионъёс будо, - шуиз А. Муталенко. Шаерысьтымы школаосысь спортзалъёсты выльдонлы 19,5 миллион манет висъямын, эшшо 45 миллион манет - Ижысь мугор кыдатон интыосыз выльдонлы. Ваньмыз быдэстӥське Россиысь Президентлэн «май» указъёсызъя. Спортэз яратон мылкыд пичиысен мед пыӵалоз шуыса.Пинал спортсменъёс 4 нунал ӵоже Ижевскысь пӧртэм площадкаосын ӵошатскизы. Баскетболэн, волейболэн, пичи футболэн но лаптаен шудӥзы, бызьылӥзы. Шарканысь Д. Рябкова Шаркан черкогуртысь Дарья Рябкова та ӵошатсконъёсы 3-тӥ арзэ пыриське ни, котькуд ар 2-3 медален дораз бертэ. Таяз учыре но 100 но 400 метре бызьылонъёсын зарни медаль утӥз, нош 200 метре бызьылонын 2-тӥ инты басьтӥз. Нылаш уг ваты, капчи атлетикаын арысь аре лэчытгес вожвылъяськон, пе, луэ. Соин эшшо золгес бызьылоно луэ. Пусйыны кулэ, та фестиваль дыръя тросэз пиналъёс асьсэ лыдпусъёссэс выльдӥзы. Ижысь Екатерина Зорина вормиз 200 но 400 метре бызьылонын, солы секундлэсь ичи ӧз окмы спортъя мастерлэсь куронзэ быдэстыны. Историысь чуръёсты тодэ ваёно ке, пиналъёслэн ӵошатсконзы мытэмын вал 1996-тӥ арын Яр каргуртын. Соку 500 пиналъёс гинэ пыриськизы, соос спортысь 4 амалъя кужымзэс эскеризы. Бӧрысь 3 арзэ та ӵошатсконъёсты ӧз ортчытэ, нош 2000-тӥ арын Дэри черкогуртын шудонъёс вал, ужрад ортчытонэз соку ас вылаз басьтӥз Удмурт Республикалэн Президентэз. Со дырысен ӵошатсконъёсты ӧз уретылэ ни. Соосты ортчытъязы Гурт шудонъёсты пумитась ёросъёсын. Ваньзэ лыдэ басьтыса, та ӵошатсконъёс туэ Сюмси черкогуртын ортчыны кулэ вал, но отын, пе, стадионэз пичигес, соин шудонъёсты ортчытыны чакламын вал Ижевскын. — Ижын спорт объектъёс трос но умоесь, нош мукет ласянь учконо ке, пиналъёс пӧртэм залъёсын, стадионъёсын пазьгиськемын, ог-огзылэсь шудэмзэс-бызьылэмзэс уг адӟо, - шуэ Пичи Пурга ёросысь командалэн тренерез Валерий Бегишев. - Пинал спортсменъёс пӧлын вожвылъяськон йылэ. Ёросъёсын Гурт шудонъёс ортчытъямен, выль стадионъёс пуктӥсько, гуртоослэн бызьылыны луонлыкъёссы кылдо. Но городын пиналъёс шаплыесьгес, соослэн манежъёссы вань, толалтэзэ отын бызьыло. Пичи пургаослэн командазы одӥгез бадӟымез луэ - 73 пинал. Капчи атлетъёссы сяна, баскетболэн (нылъёс), футболэн (пиос), лаптаен (нылъёс но пиос) шудӥсьёссы вань. Соин ик гуртысь тренерлэн сюлмыз шуг: ваньмаз вуттӥськоно вал, но мынон-ветлонэз кыдёкынгес, пе. Фестиваль йылпумъяськиз. Город пиналъёс пӧлын котькинлэсь трос очко люказы Можгаысь, Ижысь Октябрь но Ленин ёросъёсысь. Ёросъёсысь командаос, Гурт шудонъёсын сямен ик, улӥсьёслэн лыдзыя подгруппаослы люкисько. 1-тӥ подгруппаын вормизы Пичи Пурга, Балезино, Эгра ёросъёсысь командаос. 2-тӥ подгруппаын - Шаркан, Можга но Вавож, 3-тӥ подгруппаын - Сьӧлта, Грак но Юкаменск. Пиналъёслэн вуоно гужем ӵошатсконъёссы табере ортчозы Кияса черкогуртын. Ёросъёс пӧлын вормисе потӥзы:I группа 1. Пичи Пурга 2. Балезино 3. Эгра II группа 1. Шаркан 2. Можга 3. Вавож III группа 1. Сьӧлта 2. Грак 3. ЮкаменскГородъёс пӧлын 1. Можга 2. Ижысь Октябрь ёрос 3. Ижысь Ленин ёрос Валентина Емельянова Туспуктэмъёсыз авторлэн  